b'\n_START_ARTICLE_\nMaitinimas kr\xc5\xabtimi\n_START_PARAGRAPH_\nMaitinimas kr\xc5\xabtimi (angl. breastfeeding) \xe2\x80\x93 k\xc5\xabdikio maitinimas (\xc5\xbeindymas) kr\xc5\xabtimi, kur pieno liaukose gaminasi pienas. K\xc5\xabdikiai gimsta tur\xc4\x97dami \xc4\x8diulpimo instinkt\xc4\x85, kurio d\xc4\x97ka naujagimis per pirm\xc4\x85sias valandas pradeda \xc5\xbe\xc4\xafsti kr\xc5\xabt\xc4\xaf._NEWLINE_Mokslininkai nustat\xc4\x97, kad vaik\xc4\x85 maitinant kr\xc5\xabtimi, jo intelekto koeficientas gali b\xc5\xabti auk\xc5\xa1tesnis.\n_START_SECTION_\n\xc5\xbdindymo istorija\n_START_PARAGRAPH_\nAntropologai, i\xc5\xa1tyr\xc4\x99 archeolog\xc5\xb3 radinius, teigia, jog labai tolimoje senov\xc4\x97je vaikai buvo \xc5\xbeindomi kelerius metus. Tokia informacija rasta Mesopotamijos, Egipto ir kit\xc5\xb3 senov\xc4\x97s civilizacij\xc5\xb3 \xc5\xa1altiniuose. Kai kurios primat\xc5\xb3 r\xc5\xab\xc5\xa1ys \xc5\xbeindydavo savo jauniklius iki tol, kol jiems i\xc5\xa1dygdavo pirmasis nuolatinis dantis. Ta\xc4\x8diau \xc5\xbemoni\xc5\xb3 smegenys yra itin didel\xc4\x97s, tod\xc4\x97l joms reikia daugiau maistini\xc5\xb3 med\xc5\xbeiag\xc5\xb3, tod\xc4\x97l vaikai yra anks\xc4\x8diau supa\xc5\xbeindinami su paprastu maistu. Pavyzd\xc5\xbeiui, senov\xc4\x97s Indijoje buvo rekomenduojama maitinti vaikus motinos pienu vienerius metus, po to motinos pienu ir solid\xc5\xbeiu maistu iki 2 gimtadienio, ir tik tada palaipsniui nutraukti \xc5\xbeindym\xc4\x85. Industrializacijos metu alternatyv\xc5\xabs k\xc5\xabdiki\xc5\xb3 maitinimo b\xc5\xabdai tapo itin populiar\xc5\xabs. Moterys k\xc5\xabdikius maitindavo tik kelis m\xc4\x97nesius, v\xc4\x97liau jais r\xc5\xabpindavosi senos moterys arba jaunos merginos, nes motinos tur\xc4\x97davo gr\xc4\xaf\xc5\xbeti atgal \xc4\xaf darb\xc4\x85, tod\xc4\x97l \xc5\xbeindymas b\xc5\xabdavo nutraukiamas. Nors pasaulin\xc4\x97 \xc5\xbemogaus sveikatos organizacija rekomenduoja k\xc5\xabdikius maitinti bent pirmuosius 6 m\xc4\x97n., dauguma moter\xc5\xb3 pasirenka gr\xc4\xaf\xc5\xbeti \xc4\xaf darb\xc4\x85, tod\xc4\x97l toks maitinimo modelis populiarus ir dabar.\n_START_SECTION_\n\xc5\xbdindymo nauda motinai\n_START_PARAGRAPH_\nS\xc4\x97kmingas \xc5\xbeindymas, suderintas su tinkama motinos mityba, lemia ir geresn\xc4\x99 motinos sveikat\xc4\x85. Tuoj po gimdymo prid\xc4\x97t\xc5\xb3 prie kr\xc5\xabties naujagimi\xc5\xb3 net ir silpnas \xc5\xbeindimas skatina hormono oksitocino i\xc5\xa1siskyrim\xc4\x85, kuris skatina gimdos raumen\xc5\xb3 susitraukim\xc4\x85, t. y. pagerina ir pagreitina placentos atsiskyrim\xc4\x85 ir suma\xc5\xbeina kraujavimo pavoj\xc5\xb3 bei apsaugo nuo gele\xc5\xbeies netekimo. Taip pat \xc5\xbeindymas padeda numesti per n\xc4\x97\xc5\xa1tum\xc4\x85 priaugt\xc4\x85 svor\xc4\xaf, kadangi maitinant kr\xc5\xabtimi sunaudojama itin daug energijos, t. y. kalorij\xc5\xb3. Be to, \xc5\xbeindymas nors 2 m\xc4\x97nesius suma\xc5\xbeina tikimyb\xc4\x99 susirgti kiau\xc5\xa1id\xc5\xbei\xc5\xb3 v\xc4\x97\xc5\xbeiu 25%, 3 m\xc4\x97nesius \xc5\xbeind\xc5\xbeiusios motinos 2 kartus re\xc4\x8diau serga kr\xc5\xabties v\xc4\x97\xc5\xbeiu. \xc5\xbdindymas taip pat saugo nuo per ankstyvo, neplanuoto n\xc4\x97\xc5\xa1tumo, o osteoporoz\xc4\x97s tikimyb\xc4\x97 suma\xc5\xbe\xc4\x97ja 50\xc2\xa0%.'